
Vizes oldatok HgII-ion koncentrációjának meghatározására alkalmazható fluoreszcencián alapuló módszer kidolgozása

A mai kor számára egyre fontosabb feladat a környezetvédelem. A szennyező forrásoknak számos formája létezik, dolgozatom témájának középpontjában az egyik toxikus nehézfém, a higany által okozott környezeti probléma áll.
A Hg(II)-ion vegyületei főként az ivóvízben jelentenek problémát. Így eltávolítása, illetve koncentrációjának határérték (1,0 μg/l) alatt tartása fontos feladat. Az egyre szigorodó követelmények betartásához azonban az egyre kisebb koncentráció-értékek (ppm, ppb) mérésének lehetőségét is biztosítania kell a kutatóknak.
Dolgozatomban egy új Hg(II)-ion meghatározásra alkalmas módszert dolgozunk ki. Az eljárás alapját egy Zn(II)-ionnal 1:2 arányban fluoreszkáló komplexet alkotó TFLZn elnevezésű szerves festék adja, amely festék mellől Hg(II)-ionnal kompetíció során kiszorítható a Zn(II)-ion. A folyamat közben kialakuló nagy stabilitású Hg(II)-festék komplex nem fluoreszkál, és a kiszorítás lineáris intenzitáscsökkenéssel jár. Ez lehetővé teszi a Hg(II)-ion mennyiségének egyszerű kvantitatív meghatározását.
Kísérleteimben a festék titrálásával fokozatosan kialakított Zn(II)-festék komplex fluoreszcenciájának intenzitását mértem 400 és 600 nm hullámhossztartományban 360 nm-en történő gerjesztést követően. A maximális fluoreszcencia 495 nm-en volt mérhető.
Korábbi kutatásaimban módosított baktériumtenyészetek Hg(II)-ion akkumulációját vizsgáltam, azonban a baktériumok táplálékául és életteréül szolgáló LB tápoldat Hg(II)-ion koncentrációjának meghatározása problémát okozott. Egy ilyen vizes tápoldat Hg(II)-ion koncentrációjának mérésére is kipróbáltam az új módszert. Ennek érdekében először megvizsgáltam a Zn(II)-festék komplexhez adagolt tápoldat, majd a Hg(II)-tartalmú tápoldat hatását. Ugyan meglepő módon a tápoldat hatására a fluoreszcencia intenzitása lineárisan nőtt, de ez a Hg(II)-ionok hatását nem befolyásolta.
Kísérleteim alapján elmondható, hogy sikerült egy olyan, fluoreszcencián alapuló módszert találnom, amely alkalmas Hg(II)-ion koncentráció meghatározásra vizes oldatok mellett tápoldatos mintákban is 0,08 ppm-es koncentrációig.

